DA Den Europæiske Unions Tidende C 50/1

KOMMISSIONENS UDTALELSE

af 21. februar 2008

i henhold til artikel 7 i Europa-Parlamentets og Rådets direktiv 94/9/EF for så vidt angår et forbud, som myndighederne i Sverige har indført vedrørende en forseglet kabelgennemføring »MCT Brattberg — RGSFB«

ATEX SE-01-07

(EØS-relevant tekst)

(2008/C 50/01)

1. MEDDELELSE FRA MYNDIGHEDERNE I KONGERIGET SVERIGE

I henhold til artikel 2, stk. 1, i direktiv 94/9/EF om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosiv atmosfære træffer medlemsstaterne alle nødvendige foranstaltninger, for at det materiel og de sikringssystemer samt de anordninger, som direktivet finder anvendelse på, kun kan markedsføres og tages i brug, såfremt de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og bruges i overensstemmelse med deres bestemmelse.

I henhold til direktivets artikel 7, stk. 1, træffer en medlemsstat, såfremt den konstaterer, at materiel, sikringssystemer eller anordninger, der er forsynet med CE-overensstemmelsesmærkning og bruges i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, alle nødvendige foranstaltninger for at trække materiellet eller sikringssystemerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 26. marts 2007 meddelte de svenske myndigheder officielt Kommissionen, at de havde udstedt et forbud mod markedsføring og påbudt en tilbagetrækning fra markedet af en forseglet kabelgennemføring af mærket MCT Brattberg, model RGSFB, fremstillet af MCT Brattberg AB, S-371 92 Karlskrona.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen konstaterer, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger, for så vidt angår materiellet eller sikringssystemet i overensstemmelse med deres forpligtelser i henhold til artikel 2, stk. 1.

2. DE SVENSKE MYNDIGHEDERS BEGRUNDELSE

De svenske myndigheder traf foranstaltningen med den begrundelse, at produktet ikke var i overensstemmelse med de væsentlige sikkerheds- og sundhedsmæssige krav i bilag II til direktiv 94/9/EF (ATEX-direktivet), fordi specifikationerne i nedenstående harmoniserede europæiske standarder, som der henvises til i EF-typeafprøvningsattesten, ikke er anvendt korrekt:

— EN 50018:2000 + A1:2002 Elektriske apparater til eksplosive atmosfærer — Tryksikre indkapslinger »d«: Tekniske mangler: Manglende overholdelse af kravet om afprøvning af forseglingen (underpunkt C.3.1.1 i standarden, de væsentlige sikkerheds- og sundhedsmæssige krav i punkt 1.2.9 i bilag II til direktivet). Kabelgennemføringen bestod ikke forseglingstesten, der skulle udføres på et prøveemne med et tryk på 30 bar i 2 minutter: — der opstod nogle få utætheder ved et tryk på under 0,5 bar — der opstod utætheder flere steder ved 1 bar og mange steder ved 2 bar — ved 3 bar begyndte modulerne til forsegling af kabelindgangen at blive presset ud af rammen for til sidst at springe ud på mindre end 5 sekunder. Administrative mangler: Attest (punkt 13.1 i standarden). Der er ingen specifikation for typer og varianter af den forseglede kabelgennemføring; kabelgennemføringen er attesteret som »apparat« i stedet for Ex-komponent.

— EN 50014:1997 + A1:1999 + A2:1999 Elektriske apparater til eksplosive atmosfærer — Generelle krav: Administrative mangler: Brugsanvisning (punkt 27 i standarden, væsentlige sikkerheds- og sundhedsmæssige krav i punkt 1.0.6 i bilag II til direktivet). Der mangler de angivelser, som er anført for mærkningen; der er uklarhed med hensyn til de attesterede typer og varianter (hvilke kabelgennemføringer der er omfattet af attesten) stabiliseringstiden (hvor lang tid kræves der for attesterede kabelføringer) og attesterede kabelføringer til rør (må de attesterede kabelgennemføringer anvendes til rør): det dokument, der henvises til i attesten (»Nomenclature of drilled modules«), kunne ikke findes i brugsanvisningen.

3. KOMMISSIONENS UDTALELSE

Den 27. marts 2007 henvendte Kommissionen sig til producenten — MCT Brattberg AB — og det bemyndigede organ, som har udstedt EF-typeafprøvningsattesten — LCIE Fontenay-aux-Roses — og anmodede om bemærkninger til den foranstaltning, som de svenske myndigheder har gennemført.

Den 14. maj 2007 sendte LCIE Fontenay-aux-Roses et brev, hvor man bestred de administrative mangler, som de svenske myndigheder havde påpeget, og fremførte, at manglerne ikke var »kritiske«. LCIE vedlagde også et brev fra producenten, MCT Brattberg, med en opsigelse af kontrakten med LCIE og en anmodning om tilbagetrækning af attesten.

Den 31. august 2007 fremsendte de svenske myndigheder et brev til Kommissionen, som de havde modtaget fra producenten MCT Brattberg, og som var dateret 8. februar 2007, hvor der bl.a. stod: »Vi har tilbagetrukket attesten fra LCIE fra alle vore datterselskaber og agenter og sælger i øjeblikket ikke materiel med ATEX-akkreditering. Alt udstyr, som er ATEX-mærket, er nu trukket tilbage og undersøges nu inden for vores system til sikring af kvalitet«.

På baggrund af den foreliggende dokumentation, bemærkningerne fra de involverede parter og producentens foranstaltninger er det Kommissionens opfattelse, at det pågældende produkt, som er blevet underlagt restriktive foranstaltninger, ikke opfylder de væsentlige sikkerheds- og sundhedsmæssige krav, som er omtalt i ovenstående. Denne manglende overensstemmelse, især de tekniske mangler, giver anledning til alvorlig risici for de personer, som anvender det pågældende produkt.

Efter at have fulgt den foreskrevne procedure er Kommissionen derfor af den opfattelse, at de svenske myndigheders foranstaltninger er berettiget.